Vrou, kind (2) vermoor; man se liggaam aan boom aangetrefArgieffoto: Kent Williamson Die polisie in Mankweng in Limpopo het ŉ ondersoek na ŉ raaiselagtige moord in dié provinsie van stapel gestuur nadat die liggaam van ŉ 33-jarige man Vrydag aan ŉ boom aangetref is en die liggame van die man se vrou (23) en tweejarige seun in hul huurhuis aangetref is. Kapt. Mohlaka Mashiane, woordvoerder van die polisie, sê die oorledenes was inwoners van die ga-Thoka-nedersetting buite Polokwane. Mashiane sê die polisie is deur ŉ lid van die gemeenskap, wat die man se liggaam net buite die nedersetting aangetref het, na die toneel ontbied. “Ondersoekbeamptes het by verdere ondersoek ŉ gru-ontdekking in die huis van die 33-jarige man gedoen,” sê hy. “Die liggame van sy 23-jarige vrou en sy tweejarige seuntjie is in ŉ plas bloed aangetref. Albei oorledenes het meswonde gehad.” Die polisie het intussen geweld teen vroue en kinders ten sterkste veroordeel en gesê moord of geweld is nié ŉ oplossing vir konflik nie. Mashiane sê ŉ motief vir die moord is nie in dié stadium bekend nie, maar die polisie sluit nie die moontlikheid van huishoudelike konflik uit nie. Die ondersoek duur voort.